Shanxay Hamkorlik Tashkiloti bojxona bitimi imzoladi
Toshkentdagi yig'ilishda transport, telekommunikatsiya va savdo aloqalarini rivojlantirish hamda energetika ta'minoti ko'rib chiqilgan.
Shanxay Hamkorlik Tashkilotiga a’zo davlatlarning bosh vazirlari Toshkentda uchrashib, mintaqaviy iqtisodiy hamkorlikni yanada rivojlantirishga qaratilgan mushtarak bayonot qabul qilgan. Rossiya, Tojikiston, Qozog'iston, Qirg`iziston, Xitoy va O`zbekiston bosh vazirlari, shuningdek kuzatuvchi maqomiga ega davlatlardan vakillar qatnashgan. Yig`ilishda bojxona masalalarida yordam ko`rsatish haqida hujjat imzolangan. Hujjatga ko'ra, maxsus guruh bojxonadagi ma`muriy, transport va tovar munosabatlarini muvofiqlashtiradi. ShHTning 2008 yil byudjeti ma`qullangan. Bosh vazirlarning keyingi uchrashuvi Qozog`istonda o`tadi. Sammit tugagach, Xitoy Xalq Respublikasi davlat kengashi rahbari Ven Tzyabaoning O`zbekistonga rasmiy safari boshlangan. Sinxua agentligi xabariga ko’ra, prezident Islom Karimov Xitoyning “uyg'ur bo’lginchilari"ga qarshi siyosatini qo’llab-quvvatlashini aytgan. Rasmiylar xavfsizlik, terrorizm va separatizmga qarshi birgalikda kurashishga kelishib olgan. Bundan tashqari, Farg`ona viloyatidagi yerlarning meliorativ holatini, viloyat hududidagi aholi punktlarida suv ta`minotini yaxshilash, temir yo`llarni ta`mirlash, Xitoyga 150 ming tonna paxta tolasi etkazish, banklar o`rtasida hamkorlik to’grisida shartnomalar imzolangan. Mutaxassislar nazarida O`zbekiston o'z chegaralarida keskin nazorat joriy etgan va bojxona to’lovlari o`ta yuqori. “O`zbekiston teng ravishda biror integratsion jarayonda ishtirok eta olmaydi. O`z chegaralarini berkitib tashlagan yagona mamlakat. Albatta, hozir boshqa davlatlar bilan siyosiy aloqalarni saqlab qolishga harakat qilayapti”, - deydi tahlilchi Toshpo`lat Yo`ldoshev. Shanxay Hamkorlik Tashkiloti iqtisodiy uyushma bo'lsa-da, ko'proq geosiyosiy masalalarga diqqat qaratmoqda. Tashkilot va Kollektiv Xavfsizlik Shartnomasiga a’zo davlatlar o`rtasidagi hamkorlik, deydi tahlilchilar, NATOga qarshi yangi blok yaratish harakatidir. Toshkentdagi yig’ilishda transport, telekommunikatsiya va savdo aloqalarini rivojlantirish hamda energetika ta`minoti kabi masalalar muhokama qilingan.